《和周监丞闻京洛关中收复四首 其三》
宋代·王庭圭

喜有官中信，衣冠返旧京。交驰节旄使，悉罢羽林兵。

丹诏从天落，群心仰首迎。萧条万里道，今日有人行。

作者简介：（1080—1172）宋吉州安福人，字民瞻，号卢溪。徽宗政和八年进士。为茶陵丞，有能政。高宗绍兴中，胡铨上疏乞斩秦桧等，谪新州，庭圭独以诗送行。绍兴十九年，坐讪谤编管辰州。桧死，许自便。孝宗即位，除国子监主簿。乾道中除直敷文阁。博学兼通，工诗，尤精于《易》。有《卢溪集》、《易解》、《沧海遗珠》等。